b"\n_START_ARTICLE_\nNaturalisme\n_START_PARAGRAPH_\nEl naturalisme va ser un moviment nascut volts de 1880 en la literatura i en menor mesura a les altres arts a Fran\xc3\xa7a. \xc3\x89mile Zola va proclamar les normes a les seves obres Roman exp\xc3\xa9rimental (1880), al Naturalisme au th\xc3\xa9\xc3\xa2tre (1881) i als Romanciers naturalistes (1881)  per tal de fer de la novel\xc2\xb7la i del teatre de tradici\xc3\xb3 realista un veritable estudi de l'home, en el sentit individual i col\xc2\xb7lectiu. El moviment es va estendre per tot Occident.   _NEWLINE_Pret\xc3\xa9n copsar la realitat de manera absolutament objectiva, per aix\xc3\xb2 sovint es diu que \xc3\xa9s la culminaci\xc3\xb3 del realisme. Ambd\xc3\xb3s moviments van n\xc3\xa9ixer sota l'influ\xc3\xa8ncia de l'\xc3\xa8xit del positivisme en les ci\xc3\xa8ncies que rau en l'observaci\xc3\xb3 i experimentaci\xc3\xb3. Inclou aspectes de l'entorn que fins al moment no havien aparegut a les obres art\xc3\xadstiques: classes socials desfavorides, problemes, malalties, temes sexuals\xe2\x80\xa6 Regna la cr\xc3\xadtica social amb un aire bastant pessimista. Els principals protagonistes pertanyen al proletariat._NEWLINE_Inclou un enfocament cient\xc3\xadfic de la creaci\xc3\xb3, pel qual l'autor ha d'observar all\xc3\xb2 que l'envolta, fer hip\xc3\xb2tesis explicatives i plasmar cada detall amb distanciament. Aix\xc3\xad, els personatges es mouen dins d'un determinisme marcat per l'her\xc3\xa8ncia gen\xc3\xa8tica i l'entorn educatiu. En tant que cientifista, el moviment \xc3\xa9s materialista i bastant ateu (si b\xc3\xa9 a determinats pa\xc3\xafsos com Espanya mai no es deixa la religi\xc3\xb3 de banda). L'estil s'adapta al registre ling\xc3\xbc\xc3\xadstic dels que parlen, l'ideal no \xc3\xa9s la bellesa sin\xc3\xb3 l'adequaci\xc3\xb3 a la realitat. L'escriptor, malgrat la pretesa objectivitat, intercala judicis i comentaris sobre l'acci\xc3\xb3 que est\xc3\xa0 narrant. Es presta atenci\xc3\xb3 a la medicina, a la filosofia (sobretot al positivisme) i a les reformes pol\xc3\xadtiques. Apareixen persones reals i els fets s\xc3\xb3n bastant contemporanis al moment de l'escriptura._NEWLINE_Andr\xc3\xa9 Antoine (1858-1943), inspirat per Zola va introduir el nou estil al  teatre i revolucionar l'escenografia tradicional. \xc3\x89s reprodueix l'espontane\xc3\xaftat, la \xc2\xabnaturalitat\xc2\xbb  i la psicologia dels personatges. Els dramaturgs abandonen arguments hist\xc3\xb2rics o m\xc3\xadtics i prefereixen situar l'acci\xc3\xb3 a l'\xc3\xa8poca contempor\xc3\xa0nia, pretenen duplicar la realitat. De Fran\xc3\xa7a, aviat el moviment es va escampar a Anglaterra, Alemanya, i els EUA _NEWLINE_Alguns autors naturalistes destacats s\xc3\xb3n Clar\xc3\xadn, Guy de Maupassant, Henri Barbusse, Ada Christen, V\xc3\xadctor Catal\xc3\xa0, Josep Pin i Soler, les \xc3\xbaltimes obres de Narc\xc3\xads Oller i molts altres.  Els dramaturgs m\xc3\xa9s significatius d'aquesta etapa s\xc3\xb3n Frederic Soler i \xc3\x80ngel Guimer\xc3\xa0."